Seekatvissery in Valsbaai gestaak ná walvis vrekDie Bryde-walvis van agter. (Foto: Simon Elwen/Sea Search) Die Wes-Kaapse departement van omgewingsake, bosbou en visserye het Vrydag die vissery van seekatte in Valsbaai met onmiddellike inwerkingtreding opgeskort. Dít kom nadat ŉ Bryde-walviskalf Maandag gevrek het nadat dit in die toue van ŉ visfuik vir seekatte verstrengel geraak het. Barbara Creecy, minister van omgewing, bosbou en visserye, het bevestig die opskorting van seekatvissery in die gebied is weens kommer oor walvisse wat verstrengel raak en die gevolglike “ontydige en wrede dood” van hierdie diere. Creecy sê sy het onafhanklike wetenskaplike advies aangevra oor praktiese maatreëls wat ingestel kan word om sulke voorvalle te voorkom. Die departement het intussen met visserye in die gebied gekonsulteer en daar is ooreenkom dat die moratorium op seekatvissery van krag sal bly totdat die kwessie verder ondersoek is en moontlike voorkomende maatreëls ingestel kan word. Sea Search, ŉ navorsingsgroep wat hom beywer vir die bewaring van seesoogdiere, het vroeër vandeesweek op sy Facebook-blad bevestig die Bryde-walvis wat Maandag gevrek het, het in ŉ visfuik vir seekatte verstrengel geraak. Volgens die groep was die walvis vermoedelik deel van ŉ klein groep walvisse wat naby die kus bly en nie soos die res migreer nie. Tou wat om die walvis verstrengel geraak het. (Foto: Sea Change Project) Volgens die groep is navorsing met ŉ akkurate skatting van die totale walvisbevolking nie beskikbaar nie, maar ŉ onlangse studie het bevestig ŉ vorige skatting van sowat 583 walvisse is min of meer akkuraat. Sea Search beweer 12 walvisse het oor die afgelope klompie jaar aan die kus in fuike verstrengel geraak, waarvan agt gevrek het. Luidens ŉ verklaring deur die departement van omgewingsake, het die departement deur die jare praktiese maatreëls deur middel van permitvoorwaardes ingestel om dié probleem hok te slaan. Volgens die departement is spesiale sinklyne met ekstra gewigte in 2017 ingestel en was daar geen walvisvrektes verlede jaar nie. “Tans is gesprekke aan die gang oor die moontlike gebruik van ‘akoestiese vrystellingsboeie’ om die nut vir vertikale lyne te minimaliseer. Hierdie opsies moet nog getoets word, maar dit bied hoop om die verstrengeling van walvisse in seekatfuike te verminder of heeltemal te elimineer.” Albi Modise, woordvoerder van die departement, sê seekatvisserye het reeds begin om hul toerusting uit Valsbaai te verwyder. Gebiede waar die meeste interaksies met walvisse voorkom, word eerste hanteer.